Malema braak verder gal oor FW: 'Wit mense beheer Cyril' | Netwerk24
Deur Llewellyn Prince 14 Februarie 2020 11:08
Oudpres. FW de Klerk beheer pres. Cyril Ramaphosa en het Suid-Afrikaners die middelvinger gewys toe hy onlangs glo gesê het apartheid was nie 'n misdaad teen die mensdom nie, beweer Julius Malema, EFF-leier.
Malema het dit Vrydagoggend gesê toe hy die Persklub Suid-Afrika by die Westin-hotel in Kaapstad toegespreek het oor onder meer Ramaphosa se staatsrede.
EFF-LP's het die staatsrede Donderdagaand meer as 'n uur lank ontwrig terwyl hulle onder meer geëis het dat De Klerk, wat as oudstaatshoof deur die parlement genooi is om die geleentheid by te woon, die sitting verlaat.
Malema het Vrydag gesê hulle het so teen De Klerk opgetree nadat hy "ons die middelvinger gewys het deur die afgelope week op die SAUK te sê apartheid was nie 'n misdaad teen die mensdom nie".
"Dit beteken dat hy nie jammer is nie. Deur dit te doen het hy ons uitgelok. Dit is waarom ons so gekant is teen sy bywoning van die staatsrede."
Volgens Malema het De Klerk nooit so iets voor Ramaphosa se termyn gedoen nie en het die EFF daarom voor Donderdag geen rede gehad om hom so te behandel nie.
"Noudat sy 'Ice Boy' (Ramaphosa) president is, doen hy dit. Hy beheer Ramaphosa. Daar is 'n spesiale verhouding tussen De Klerk en Ramaphosa. Die EFF gaan nie toelaat dat Ramaphosa se nabyheid aan hulle hulle toelaat om ons te ondermyn nie."
Malema sê De Klerk se onlangse apartheiduitlatings wys dat "hulle geen respek vir Ramaphosa het nie".
"Dit is waarom hulle dink hulle kan ons steeds soos voor 1994 behandel. Nog nooit sedert 1994 het ons dié soort arrogansie van wit mense in veral die korporatiewe wêreld gesien soos wat ons nou sien nie. Hulle (wit mense) beheer hom (Ramaphosa) en het hom byna R1 miljard gegee om die ANC mee te beheer."
Oupres. FW de Klerk het Donderdagaand die staatsrede bygewoon. Foto: Jaco Marais
Volgens Malema gaan die EFF dit egter nie duld nie en aanhou baklei vir die ekonomiese bevryding van swart mense.